	[image: untitled]
	
	

		[image: Ombudsman%20Logo%20Final[3]]



	
РЕПУБЛИКА СРБИЈА
ЗАШТИТНИК ГРАЂАНА
3120-431 /20
Б е о г р а д

	
	

	дел.бр. 22568        датум 06.07.2020.
	
	




		 7
На основу члана 138. став 1. Устава Републике Србије („Сл. гласник РС“ бр. 98/06) и  члана 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Министарства унутрашњих послова, Дирекције полиције, Полицијске управе за град Београд, Полицијске станице Врачар, поступајући по сопственој иницијативи, Заштитник грађана је


У Т В Р Д И О

У раду Министарства унутрашњих послова, Дирекције полиције, Полицијске управе за град Београд, Полицијске станице Врачар, постоје недостаци у вези са поступањем полицијских службеника према доведеном и задржаном лицу АА, 15. априла 2020. године, који се састоје у:
- незаконитом и понижавајућем поступању током привођења, које се огледа у наношењу више удараца отвореном шаком у пределу лица АА док је седео на задњем седишту службеног возила, чиме је повређено његово право на неповредивост физичког и психичког интегритета и право на достојанство;
- неправилном и непотпуном документовању:
· трајања примене полицијског овлашћења довођење, те неправилном рачунању почетка задржавања;
· пропуштању да се задржано лице писаним путем обавести о свим правима која му припадају као задржаном лицу, као и пропуштању да се у образац обавештења о правима доведеног лица унесе податак о времену саопштавања и уручења тог обавештења;
· уношењу нетачног податка о започињању задржавања у решењу о задржавању и пропуштању да се у образац решења о задржавању унесу сви предвиђени подаци од значаја за остваривање права доведеног и задржаног лица.

Имајући у виду утврђене неправилности, Заштитник грађана упућује Министарству унутрашњих послова, Дирекцији полиције, Полицијској управи за град Београд, Полицијској станици Врачар, следеће:


П Р Е П О Р У К E

I
Полицијски службеници Министарства унутрашњих послова Дирекције полиције Полицијске управе за град Београд, Полицијске станице Врачар ће у будућем раду поступати према лицима на начин који обезбеђује пуно поштовање права на неповредивост физичког и психичког интегритета и права на достојанство.

II
Министарство унутрашњих послова ће спровести обуке полицијских службеника Полицијске станице Врачар о важећим прописима и стандардима који се односе на забрану мучења, нечовечног или понижавајућег поступања или кажњавања, односно о поступању у складу са Конвенцијом против тортуре и других сурових, нељудских или понижавајућих казни и поступака[footnoteRef:1], као и обуке о законитој и правилној примени полицијских овлашћења и начину њиховог документовања и евидентирања. [1:  „Службени лист СФРЈ - Међународни уговори", бр. 9/91] 


III
Полицијска станица Врачар Полицијске управе за град Београд ће у извештајима о примењеном овлашћењу довођење уносити податке о почетку и завршетку, односно временском трајању примене тог полицијског овлашћења, а у решењима о задржавању до 24 часа по Закону о прекршајима, као почетак задржавања уносиће моменат започињања примене полицијског овлашћења довођење.

IV
Полицијска станица Врачар Полицијске управе за град Београд ће свим задржаним лицима уручивати писано обавештење о правима задржаног лица.

V
Министарство унутрашњих послова, Дирекција полиције, упознаће све полицијске управе, а полицијске управе све полицијске станице у њиховом саставу, са садржином претходно наведених препорука и обезбедити њихово доследно спровођење.


Министарство унутрашњих послова, Дирекција полиције, Полицијска управа за град Београд, обавестиће Заштитника грађана о поступању по овој препоруци у року од 60 дана од дана њеног достављања. 

Разлози

Заштитник грађана је, на основу сазнања добијених из средстава јавног информисања и видео снимка на коме се види како полицијски службеник  шамара лице које се налази на задњем седишту аутомобила, по сопственој иницијативи покренуо поступак контроле законитости и правилности рада Министарства унутрашњих послова, у складу са чланом 24. став 1. Закона о Заштитнику грађана. 
Поступајући по захтеву Заштитника грађана дел.бр. xxx30 од 16. априла 2020. године, Министарство унутрашњих послова, Секретаријат, Одељење за обраду података, притужбе и сарадњу са независним телима, уз акт 02/4 број: 072/x-xx/20-3 од 13. маја 2020. године, доставило је извештај Сектора унутрашње контроле о извршеним проверама у Полицијској станици Врачар поводом догађаја од 15. априла 2020. године 06.3 број xx33/С20 од 23. априла 2020. године, као и релевантну документацију. 
У Извештају је наведено да је Сектор унутрашње контроле, 15. априла 2020. године, истог дана када је на друштвеним мрежама и у електронским издањима дневних новина објављен снимак на којем је уочено како НН полицијски службеник више пута отвореном шаком задаје ударце НН лицу које седи на задњем седишту службеног возила, извршио одговарајуће провере и, у складу са Упутством о Методологији за спровођење истраге у случајевима злостављања од стране полиције, писаним путем 16. априла 2020. године o наведеном обавестило Прво основно јавно тужилаштво у Београду. У Извештају је наведено и то да је Сектор унутрашње контроле даље поступао по захтеву надлежног јавног тужилаштва за прикупљањем потребних обавештења и да је, с тим у вези, остварио увид у службене евиденције ПС Врачар које су се односиле на спорни догађај, да су прикупљали обавештења од грађанина АА и полицијских службеника ББ и ВВ, као и да су након извршених провера и утврђеног чињеничног стања обавили консултације са замеником јавног тужиоца Првог основног јавног тужилаштва у Београду и дана 16. априла 2020. године поднели кривичну пријаву против полицијског службеника ББ због постојања основане сумње да је учинио кривично дело злостављање и мучење из члана 137. став 1. у вези са ставом 3. Кривичног законика. Такође је наведено да је 16. априла 2020. године, од стране начелника Полицијске управе за град Београд покренут дисциплински поступак против именованог због учињених тешких повреда службене дужности - понашање које штети угледу Министарства унутрашњих послова и незаконит, несавестан, немаран рад или пропуштање радње за коју је запослени овлашћен, а које су проузроковале или су могле да проузрокују штету или незаконитост у раду из члана 207. став 1. тачка 7. и 16. Закона о полицији и исти је привремено удаљен са посла до окончања дисциплинског поступка. 
Из достављене документације произлази да је АА након довођења у Полицијску станицу Врачар алкотестиран, будући да је био у видно алкохолисаном стању, да му је одређено задржавање најдуже 24 часа због опасности да ће наставити са вршењем прекршаја, да је прегледан од стране лекара Службе хитне помоћи који је, у извештају број протокола xxx423, констатовао да лице нема повреде и да је здравствено способно за задржавање до 24 часа.
[bookmark: _GoBack]Такође, из достављене документације произлази да је полицијски службеник ББ приликом прикупљања обавештења у својству грађанина, у вези поступања према грађанину који је седео на задњем седишту службеног возила и видео снимка у трајању од 20 секунди на којем се види да га полицијски службеник више пута удара шаком, између осталог, навео „то је било непосредно након што је лице приликом мог покушаја одбило да му ставим лисице и након што ме је пљунуло из непосредне близине са намером да ме зарази јер је узвикивао да има Корона вирус“. Такође, наведено је да се АА агресивно понашао према полицијским службеницима, да је одбијао да се легитимише, уз псовке, претње и увреде на њихов рачун.
У извештају о примењеном овлашћењу довођење као време почетка примене полицијског овлашћења довођење унето је време довођења у полицијску станицу, 18,45 часова, уместо време започињања довођења у полицијску станицу.
У документацији се налази и писано обавештење о правима доведеног лица са потписом доведеног грађанина, али без унетог податка о времену саопштавања права и уручивања примерка обрасца о правима доведеном лицу и без података о томе да је лице писаним путем обавештено о правима која му припадају као задржаном лицу. Обавештење о правима доведеног лица које је уручено АА не садржи сва права која припадају задржаном лицу: право да на матерњем језику или језику који разуме буде обавештен о разлозима задржавања, право да о времену и месту задржавања обавести лице по његовом избору, право на исхрану и непрекидни осмочасовни одмор.
У Решење о задржавању број: 30/20 од 15. априла 2020. године унет је податак да се задржавање има рачунати почев од 14. априла 2020. године у 18,45 часова, а рубрике које се односе на овлашћење полицијског службеника да донесе решење о задржавању и рубрике које садрже податке од значаја за остваривање права доведеног и задржаног лица[footnoteRef:2] нису попуњене. [2:  Подаци о ангажовању браниоца, обавештавању трећег лица о задржавању, завршетку задржавања  и  надлежном Прекршајном суду за одлучивање по жалби.] 

***
Чланом 23. Устава Републике Србије (Службени гласник Републике Србије", бр. 98/2006) је прописано да је људско достојанство неприкосновено и сви су дужни да га поштују и штите.
Чланом 25. Устава Републике Србије јемчи се неповредивост физичког и психичког интегритета, те је прописано да нико не може бити изложен мучењу, нечовечном или понижавајућем поступању или кажњавању, нити подвргнут медицинским или научним огледима без свог слободно датог пристанка.
[bookmark: str_31]Чланом 25. Устава Републике Србије зајамчено је право на слободу и безбедност: свако има право на личну слободу и безбедност; лишење слободе допуштено је само из разлога и у поступку који су предвиђени законом; лице које је лишено слободе од стране државног органа одмах се, на језику који разуме, обавештава о разлозима лишења слободе, о оптужби која му се ставља на терет као и о својим правима и има право да без одлагања о свом лишењу слободе обавести лице по свом избору; свако ко је лишен слободе има право жалбе суду, који је дужан да хитно одлучи о законитости лишења слободе и да нареди пуштање на слободу ако је лишење слободе било незаконито.
[bookmark: str_32]Чланом 28. Устава Републике Србије прописано је да се према лицу лишеном слободе мора поступати човечно и с уважавањем достојанства његове личности; да је забрањено свако насиље према лицу лишеном слободе; да је забрањено изнуђивање исказа.
Чланом 3. Европске конвенције за заштиту људских права и основних слобода  („Службени лист Србије и Црне Горе – међународни уговори“, бр. 9/2003) јемчи се забрана мучења, те је прописано да нико не сме бити подвргнут мучењу, или нечовечном или понижавајућем поступању или кажњавању.
Конвенцијом против тортуре и других сурових, нељудских или понижавајућих поступака или казни државе чланице су се сагласиле и обавезале да свака држава чланица предузима законске, административне, судске или друге ефикасне мере како би спречила извршење аката тортуре на територији под њеном јурисдикцијом; да ће се свака држава чланица старати да упознавање и информисање о забрани тортуре буде саставни део образовања цивилног или војног особља задуженог за примену закона, медицинског особља, вршилаца јавних функција и осталих лица која на било који начин могу учествовати у чувању, саслушању или опхођењу са неком ухапшеном, или притвореном или затвореном особом; да свака држава чланица уноси споменуту забрану у утврђена правила или упутства у вези с обавезама и дужностима тих лица; да се свака држава чланица стара да надлежни органи неодложно изврше непристрасну истрагу сваки пут кад постоје оправдани разлози да се посумња да је акт тортуре извршен на некој територији под њеном јурисдикцијом; да свака држава чланица обезбеђује сваком лицу које тврди да је било подвргнуто тортури на некој територији под њеном јурисдикцијом право да се жали надлежним органима споменуте државе који ће неодложно и непристрасно испитати случај. Предузеће се мере ради обезбеђења заштите лица које се жалило и лица као сведока од сваког лошег поступања или било каквог застрашивања због поднесене жалбе или било какве дате изјаве.
Решеност државних власти да се боре против изузимања од одговорности не сме ничим бити доведена у сумњу. Ако би се то десило, свако деловање на другим нивоима било би отежано. Уколико и када је то неопходно, државне власти треба без оклевања да пошаљу јасну поруку, путем формалне изјаве са највишег политичког нивоа, да за мучење и остале облике злостављања мора постојати “нулта толеранција”.[footnoteRef:3] [3:  Извод из 14. општег извештаја, објављен у 2004, тач.42] 

Члан 33. став 1. тачка 7 и 9 Закона о полицији ("Сл. гласник РС", бр. 6/2016, 24/2018 и 87/2018) прописује да се при обављању полицијских послова, Полиција придржава утврђених и достигнутих стандарда полицијског поступања, узимајући у обзир међународно опште прихваћене стандарде поступања који се односе на:  забрану мучења и примене нечовечних и понижавајућих поступака; придржавање професионалног понашања и интегритета.
Члан 77. став 2. Правилника о полицијским овлашћењима ("Сл. гласник РС", бр. 41/2019) прописује да се под употребом физичке снаге не сматрају поступци на телу другог лица који омаловажавају лице или вређају људско достојанство и лични интегритет лица.
Чланом 32. истог правилника прописано је да се време задржавања лица рачуна од момента започињања примене полицијског овлашћења довођење када су се стекли услови за задржавање у прекршајном поступку, односно од момента хапшења или одазивања на позив када су се стекли услови за задржавање у кривичном поступку.
***
У спроведеном поступку контроле законитости и правилности рада Министарства унутрашњих послова, на основу доступног видео-записа, као и достављене документације, Заштитник грађана је утврдио недостатке у поступању полицијских службеника према доведеном и задржаном лицу, АА, 15. априла 2020. године, који се састоје у: незаконитом и понижавајућем поступању током привођења, које се огледа у наношењу више удараца отвореном шаком у пределу лица АА док је седео на задњем седишту службеног возила, чиме је повређено његово право на неповредивост физичког и психичког интегритета и право на достојанство; као и у неправилном и непотпуном документовању трајања примене полицијског овлашћења довођење, неправилном рачунању почетка задржавања, пропуштању да се задржано лице писаним путем обавести о свим правима која му припадају као задржаном лицу, пропуштању да се у образац обавештења о правима доведеног лица унесе податак о времену саопштавања и уручења тог обавештења, уношењу нетачног податка о започињању задржавања у решењу о задржавању и пропуштању да се у образац решења о задржавању унесу сви предвиђени подаци од значаја за остваривање права доведеног и задржаног лица.
Наиме, на доступном видео-запису забележено је како полицијски службеник, лицу које седи на задњем седишту службеног возила и не пружа било какав отпор, задаје више удараца отвореном шаком у пределу лица. 
Полазећи од тога да је забрана злостављања, која подразумева не само забрану мучења и нечовечног поступања, већ и забрану понижавајућег поступања, апсолутна норма међународног права, Заштитник грађана је упутио препоруку да полицијски службеници Министарства унутрашњих послова Дирекције полиције Полицијске управе за град Београд, Полицијске станице Врачар у будућем раду поступају према лицима на начин који обезбеђује пуно поштовање права на неповредивост физичког и психичког интегритета и права на достојанство. Иако АА, од удараца отвореном шаком по лицу које му је задао полицијски службеник, није имао повреде, такво поступање полицијског службеника је незаконито, понижавајуће и вређа људско достојанство. 
Неправилно и непотпуно документовање примењених полицијских овлашћења у супротности је са принципима добре управе, погодује настанку повреде права и отежава утврђивање релевантних чињеница у вези са остваривањем права лица лишеног слободе.   
Заштитник грађана изражава задовољство радом Сектора унутрашње контроле и начелника Полицијске управе за град Београд који су без одлагања предузели активности у циљу прикупљања свих релевантних чињеница у вези са конкретним случајем и покретања, односно иницирања одговарајућих поступака. На описани начин обезбеђује се спровођење благовремене истраге о неадекватном поступању и упућује се јасна порука „нулте толеранције“ за било који облик злостављања.
С обзиром на значај утврђених пропуста, са становишта поштовања и заштите људских права, Заштитник грађана је става да је континуирана обука полицијских службеника одговорних за примену полицијских овлашћења, посебно  према лицима лишеним слободе, од кључне важности за превенцију било ког облика злостављања, односно недозвољеног поступања. У том циљу, Заштитник грађана је Министарству унутрашњих послова упутио препоруку да спроведе обуку свих полицијских службеника Полицијске станице Врачар о важећим прописима и стандардима који се односе на забрану мучења, нечовечног или понижавајућег поступања или кажњавања, као и обуке о законитој и правилној примени полицијских овлашћења и начину њиховог документовања и евидентирања.  
Такође, Заштитник грађана је Полицијској станици Врачар Полицијске управе за град Београд, ради унапређења поступања, упутио препоруку да у извештајима о примењеном овлашћењу довођење уноси податке о почетку и завршетку, односно временском трајању примене тог полицијског овлашћења, а у решењима о задржавању до 24 часа по Закону о прекршајима, као почетак задржавања уноси моменат започињања примене полицијског овлашћења довођење, као и да свим задржаним лицима уручује писано обавештење о правима задржаног лица.
Заштитник грађана сматра да са садржином наведених препорука треба да буду упознате све полицијске управе и полицијске станице у њиховом саставу и да је потребно да Министарство унутрашњих послова, Дирекција полиције обезбеди њихово доследно спровођење.
Након утврђивања свих релевантних чињеница и околности, Заштитник грађана је утврдио недостатке у раду Министарства унутрашњих послова, Дирекције полиције, Полицијске управе за град Београд, Полицијске станице Врачар и, у складу са чланом 31. став 2. Закона о Заштитнику грађана, упутио препоруке о томе како би уочене недостатке требало отклонити, у циљу унапређења рада органа управе и спречавање сличних пропуста у будућности. 

ЗАМЕНИЦА ЗАШТИТНИКА ГРАЂАНА 


                                                                                    др Наташа Тањевић


Делиградска 16,  11000 Београд

Тел.: 011 / 20-68-100       http://www.zastitnik.rs        e-mail: zastitnik@zastitnik.rs 

Делиградска 16,  11000 Београд

Телефон: (011) 2068 -100       www.zastitnik.rs        e-mail: zastitnik@zastitnik.rs 
image1.png




image2.jpeg
a°
i X

3alUTUTHUK rpahaHa
Zastitnik gradana




